Besoekers van hoërisikolande die deur gewys(Foto: Andre Tan/Unsplash.) Talle internasionale vlugte wat van gister af in Suid-Afrika van hoërisikolande af aangekom het, se passasiers word nie toegelaat om die land te betree nie. Fikile Mbalula, minister van vervoer, het gesê die hoërisikolande is Suid-Korea, Italië, Spanje, Iran, Duitsland, die VSA, die Verenigde Koninkryk, China en Frankryk. “Indien ŉ vliegtuig van een van hierdie lande af in Suid-Afrika aankom, sal die Lugverkeer- en navigasiedienste (ATNS) tesame met die Lughawensmaatskappy (Acsa) prosesse volg waarvolgens die vliegtuig na ŉ afgeleë parkeerterrein herlei sal word en die nodige owerhede in kennis gestel sal word.” Volgens Mbalula sal passasiers wat van die hoërisikolande afkomstig is, nie toegelaat word om van die vliegtuig af te klim nie en teruggestuur word na hul lande van oorsprong. Bemanningslede van dié vlugte sal wel toegelaat word om van die vliegtuie af te klim waarna hulle onmiddellik onder kwarantyn geplaas sal word. Suid-Afrikaners wat van dié lande af terugkeer, sal deur beamptes van die departement van binnelandse sake en die gesondheidsdienste bygestaan word. Hulle sal ondersoek en dan in kwarantyn geplaas word. Talle vlugte van die hoërisikolande af het gister by die OR Tambo‑ Internasionale, Kaapstad‑ Internasionale en King Shaka‑ Internasionale Lughawens geland, waaronder ŉ Air China-vlug van Shenzhen af. Daar was 80 Suid-Afrikaners op die vlug en hulle is na kwarantyngeriewe geneem nadat hulle ondersoek is. Volgens Mbalula is alle personeel wat hierby betrokke is, toegerus met die nodige beskermende toerusting soos deur die Wêreldgesondheidsorganisasie vereis. Die minister het benadruk dat die land se lughawens nie gesluit word nie. “Nie een van ons lughawens sluit nie en alle bedrywighede gaan soos gewoonweg voort.” Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.